秋懷
作者：劉子翬
朝代：宋

paragraphs: 哲人嘆逝川，志士悲廩秋。
流光不暫停，忽忽歲欲周。
凉飆襲迥野，飛霜皓盈疇。
華林失鮮輝，奔谿殺湍流。
萬化儻日徂，吾生難獨留。
而我苦不樂，彷徨復何求。
世途多軌轍，今行非昔謀。
徒遵耿耿意，齟齬固莫投。
時乎不再來，豈余敢懷尤。
王道炳日星，歷聘疲軻丘。
歸歟既改旆，浩然亦回輈。
寂寞甯子歌，棲遲長卿遊。
客嘲徒自解，天問終不酬。
長揖未免烹，說難竟遭囚。
行藏或大謬，聖賢共悠悠。
含思疚憤積，念往川途脩。
煌煌青春姿，蹉跎恐茲由。
諒非宏達觀，那能齊百憂。